De Bezeichnung ois Religionsstifta is in vuin Fäjn umstriddn und deckd se ned unbedingd midm Sejbstvaständnis vo de so gnenndn Peasona, de se vuifoch ledigli ois Reforma vo ana bstehndn Religion vastondn hom. So seng Buddhistn Siddhartha Gautama ois oan Wiedaentdecka vo da Buddhaschoft, ned ois dean Begrinda. Laozi hod koa neie Religion vatredn, sondan a Philosophie. Jesus vo Nazaret hod se ois dea de Judn gsondde Messias gseng; de Grundlong vom Kristndum, wos eam noch seim Doud ois Menschheitsealesa vaeahde, hod easchd Paulus entwickld. Und Mohammed wead im Koran ned ois Begrinda oda Stifta vom Islam, sondan ois da wichtigsde und lezde Prophet vo oam seit Beginn vo da Menschheit existiandn Monotheismus doagstejd.